সুলাইমান ইবনে ইয়াসার

**আবু আইয়ুব সুলাইমান ইবনে ইয়াসার** (আরবি: أبو أيوب سليمان بن يسار) ছিলেন একজন মদিনার তাবেয়ী ও প্রসিদ্ধ হাদিস বর্ণনাকারী। তিনি নবি মুহাম্মাদের স্ত্রী মায়মুনা বিনতে আল-হারিসের মুক্ত দাস ছিলেন। তিনি মদিনার প্রসিদ্ধ সাত ফকিহের একজন ছিলেন। 

## জীবনী
আবু আইয়ুব সুলাইমান ইবনে ইয়াসার মদিনায় ৩৪ হিজরি সালে জন্ম গ্রহণ করেন। তখন উসমান ইবন আফফানের খিলাফত চলছিল। তার পিতা ইয়াসার একজন পারসিক বন্দি ছিলেন। তিনি উম্মুল মুমিনিন মায়মুনা বিনতে হারিসের মাওলা ছিলেন। বলা হয় যে, সুলাইমান পূর্বে তাঁর দাস ছিলেন। পরে তিনি তার স্বাধীনতার জন্য তার সাথে মুক্তির চুক্তি (মুকাতাবা) করেন। 

সুলাইমান মদিনায় জ্ঞান অর্জনে ব্যাপক খ্যাতি লাভ করেন। তাঁকে তাবেয়ীদের যুগে মদিনার সাতজন ফকিহের একজন হিসেবে গণ্য করা হয়। উমর ইবনে আব্দুল আজিজ তাকে মদিনার বাজারের দায়িত্ব দেন। তখন উমর মদিনার গভর্নর ছিলেন এবং খলিফা ছিলেন আল-ওয়ালিদ ইবনে আবদুল মালিক।

সুলাইমান ইবনে ইয়াসার ১০৭ হিজরিতে মৃ্ত্যুবরণ করেন। তখন তার বয়স ছিল তিয়াত্তর বছর। তার দুই পুত্র ছিলেন: আবদুল্লাহ ও আবদুল মালিক।

## হাদিস বর্ণনা
তিনি অনেক বিশিষ্ট সাহাবি ও তাবেয়ীর কাছ থেকে হাদিস শিখেছেন। তাঁদের মধ্যে উল্লেখযোগ্যরা হলেন: যায়েদ ইবনে সাবিত, আবু ওয়াকিদ লাইসি, আবু হুরাইরা, আব্দুল্লাহ ইবন উমর ইবনুল খাত্তাব, উবায়দুল্লাহ ইবনে আব্বাস, আবদুল্লাহ ইবন আব্বাস, আয়িশা বিনতে আবি বকর, উম্মে সালামা, মাইমুনা বিনতে আল-হারিসি, উরওয়া ইবনুল যুবায়র, হাসান ইবন সাবিত,জাবির ইবন আব্দুল্লাহ ইবন উমর ইবন হারাম, রাফি‘ ইবনে খাদিজ, আবু রাফি‘ (নবির মুক্তদাস), হামজা ইবন আমর আল-আসলামী, আবু সাঈদ খুদরি, রুবাইয়া বিনতে মুয়াওয়ায, কুরাইব (ইবনে আব্বাসের মুক্তদাস), ইরাক ইবন মালিক, আবু মারওয়াহ আল-গিফারি, আমারা বিনতে আবদুর রহমান, মুসলিম ইবন সায়িব ইবন খাবাব, জাফর ইবনে আমর ইবনে উমাইয়া আদ-দামরি, তারিক (মক্কার কাজি), আবদুল্লাহ ইবনুল হারিস ইবনে নওফেল, আবদুল্লাহ ইবন আইয়াশ, আবদুর রহমান ইবন জাবির ইবন আবদুল্লাহ, আবদুল মালিক ইবনে ইয়াসার (তার ভাই), মালিক ইবন আবি আমির আসবাহি, মাসউদ ইবন হাকিম আল-জুরকি, মিকদাদ ইবনুল আসওয়াদ, আবু আবদুল্লাহ আল-মাদানি, ফাতিমা বিনতে কাইস আল-ফাহরিয়া প্রমুখ ।

তাঁর থেকেও অনেক তাবেয়ী ও মুহাদ্দিস হাদিস বর্ণনা করেন। তাদের মধ্যে উল্লেখযোগ্যরা হলেন: তার ভাই আতা ইবনে ইয়াসার, ইবনে শিহাব আল-জুহরি, বু্কায়ের ইবন আবদুল্লাহ, আমর ইবনে দিনার, আমর ইবন মাইমুন ইবন মিহরান, সালিম আবুন্নাদর, আবুল আসওয়াদ, ইয়ালা ইবন হাকিম, ইয়াকুব ইবন উতবা, আবুল জিনাদ, সালিহ ইবন কায়সান, মুহাম্মদ ইবন আমর ইবন আতা, মুহাম্মদ ইবন ইউসুফ আল-কান্দি, ইয়াহিয়া ইবন সাঈদ আল-আনসারি, ইউনুস ইবনে ইউসুফ, আবদুল্লাহ ইবনুল ফজল হাশিমি, আমর ইবন শুয়াইব, মুহাম্মদ ইবন আবি হারমালা, আবদুর রহমান ইবন ইয়াজিদ ইবনে জাবির, খুসাইম ইবনে ইরাক ইবন মালিক, উসামা ইবনে জায়েদ লাইসি, জাফর ইবন আবদুল্লাহ ইবন হাকিম, হারিস ইবন আবদুল রহমান ইবন আবি জিবাব, হাজির ইবনুল মুহাজির, খালিদ ইবন আবি ইমরান, জায়েদ ইবন আসলাম, সাঈদ ইবন জায়েদ, সালিহ ইবন সাঈদ, আবদুল্লাহ ইবন আবি বকর ইবন মুহাম্মদ ইবন আমর ইবন হাজম, আবদুল্লাহ ইবন দিনার, আবদুল্লাহ ইবন সাদ আনসারি, আবদুল্লাহ ইবনে সুলাইমান ইবন ইয়াসার, আবদুল্লাহ ইবন ফিরুজ, আবদুল্লাহ ইবন ইয়াজিদ হুজালি, ইমরান ইবন আবি আনাস, মুহাম্মদ ইবন আবদুল রহমান, মাকহুল আল-শামী, নাফি (ইবন উমরের মুক্তদাস), ইয়াহিয়া ইবন আবি ইসহাক, ইয়াজিদ ইবন আবি হাবিব প্রমুখ।

**গ্রহণযোগ্যতা**

ইবনে সাঈদ আল-বাগদাদি বলেন: “তিনি বিশ্বস্ত, জ্ঞানী, মর্যাদাবান ফকিহ ও প্রচুর হাদিস বর্ণনাকারী।” আবু জুরা আল-রাযি: “তিনি বিশ্বস্ত, মর্যাদাসম্পন্ন ও ইবাদতগুজার।” নাসায়ী বলেন: “তিনি ইমামদের একজন।” ইয়াহিয়া ইবনে মাঈনও তাঁকে নির্ভরযোগ্য বলেছেন। তাঁর বর্ণিত হাদিস প্রায় সকল হাদিসগ্রন্থে উল্লেখিত হয়েছে।

## ধর্মীয় মর্যাদা
ইমাম আল-যাহাবি বলেন: তিনি জ্ঞানের এক বিশাল ভাণ্ডার ছিলেন। ইবনে শিহাব আল-জুহরি বলেন: তিনি একজন বিশিষ্ট আলেম ছিলেন। আবুল জিনাদ বলেন, তিনি মদিনার এমন ফকিহদের অন্তর্ভুক্ত ছিলেন, যাদের মতামত সর্বদা গ্রহণযোগ্য ছিল।

হাসান ইবন মুহাম্মদ ইবনুল হানফিয়া বলেন, আমার দৃষ্টিতে সুলাইমান ইবনে ইয়াসার সাঈদ ইবনুল মুসাইয়্যিবের চেয়ে অধিক জ্ঞানসম্পন্ন ছিলেন। মালিক ইবনে আনাস বলেন: “সাঈদ ইবনুল মুসাইয়্যিবের পর সুলাইমান ইবনে ইয়াসার অন্যতম বড় আলেম ছিলেন। তিনি প্রায়শ সাঈদের মতের সঙ্গে একমত হতেন।”

আবুল জিনাদ আরো বলেন, সুলাইমান প্রায় সর্বদা রোজা রাখতেন। তার ভাই আতা ইবনে ইয়াসার একদিন রোজা রাখতেন এবং একদিন ইফতার করতেন (রাখতেন না)।

## তথ্যসূত্র

বিষয়শ্রেণী:তাবেয়ী
বিষয়শ্রেণী:হাদিস বর্ণনাকারী তাবেয়ী